I 1980 forsøkte en lege og en forsker innen aerodynamikk å se for seg hva som ville skje dersom en atombombe traff Oslo. De forestilte seg at bomben detonerte to kilometer over Sinsen, en klar sommerdag med sørvestlig bris.

De behøvde ikke skrive hvem som var den tenkte avsenderen av bomba. Det var midt under den kalde krigen, og alt som var farlig kom fra Moskva.

«Vi forutsetter at det ikke er gitt noe forvarsel, dette er antakelig det mest sannsynlige», skrev de i boka «Atomvåpen og usikkerhetspolitikk».

I løpet av et sekund ville det dannes en ildkule på 1000 meter i diameter. Så ville sjokkbølgen treffe bakken, og knuse hus og bygninger til pinneved. Varmestrålingen ville smelte glass, metall, dyr og mennesker.